Niitsin täna just neid radasid, kus kindla peale loomad varem liikusid. Pikas rohus pole praegu ühtki märki, et keegi oleks seal käinud või rada tallanud. Vihmast poristes lohkudes pole ainsatki sõrajälge. Metsas on vaid sääsed, linnulaul, liblikad ja kiilid. Musträsta pojad lendavad  ringi ja teevad häält. Nad pole veel päris mustad linnud, sulestik on alles pruunikat tooni. Kiivitajate pojad, kel õnnestus külvitööde ajal ellu jääda, on saanud tuule tiibade alla ja teevad põllu kohal koos vanalindudega lennuringe.